บจ.ซื้อ-ขายกิจการส่งท้ายปี’54
บ้านปูซื้อHunnuครบ100% ‘เอแคป’โละบริษัทย่อยทิ้ง
30 ธ.ค. 2554

บ้านปูซื้อHunnuครบ100% ‘เอแคป’โละบริษัทย่อยทิ้ง
บจ.จัดบ้านส่งท้ายปี บ้านปูเก็บ Hunnu Coal ทั้ง 100% ACAP ทิ้งบริษัทย่อย ลือ IVL เทกโอเวอร์กิจการ 6,000 ล้านสำเร็จ 
นางสมฤดี ชัยมงคล ผู้ช่วยประธานเจ้าหน้าที่บริหาร–การเงิน บริษัท บ้านปู (BANPU) เปิดเผยถึงความสำเร็จการเข้าซื้อหุ้นใน Hunnu Coal Limited โดยบริษัท Banpu Minerals (Singapore) หรือ BMS เข้าบังคับซื้อหุ้นจากผู้ถือหุ้นที่เหลืออยู่ของ Hunnu ส่งผลให้ BMS ถือหุ้น Hunnu ทั้งหมด
หลังจากนี้บริษัทจะดำเนินการเพิกถอน Hunnu จากการเป็นบริษัทจดทะเบียน (บจ.) ในตลาดหลัก ทรัพย์ ออสเตรเลีย (ASX) ต่อไป
ทางด้าน บริษัท เอแคป แอ๊ดไวเซอรี่ (ACAP) เปิดเผยว่า คณะกรรมการบริหารบริษัทมีมติให้ขายหุ้นที่ถืออยู่ในบริษัทย่อยคือ บริษัท บริหารสินทรัพย์ สตาร์ (บบส.สตาร์) ออกทั้งหมด ให้นางวัฒนา ลิ่มนรรัตน์ และนายผดุงศักดิ์ เลาหสุรโยธิน จำนวน 208,597 หุ้น โดยแบ่งเป็นหุ้นสามัญจำนวน 127,243 หุ้น หุ้นบุริมสิทธิ 81,354 หุ้น คิดเป็นสัดส่วนประมาณ 83.44% ทั้งนี้ขายในราคา 2 บาท จากมูลค่าตามบัญชี ติดลบ 1,671.63 บาทต่อหุ้น 
การขายหุ้นครั้งนี้ คณะกรรมการ บริหารมีความเห็นว่าเป็นประโยชน์ต่อบริษัทมาก เพราะไม่ต้องแบกรับภาระขาดทุนสะสมอยู่ 280 ล้านบาท 
นอกจากนี้ ยังเป็นการจำกัดขอบเขตความเสียหาย เพราะ บบส.สตาร์ มีหนี้สินมากกว่าทรัพย์สินประมาณ 254.92 ล้านบาท รวมถึงสัดส่วนหนี้สินต่อส่วนของผู้ถือหุ้น ในงบการเงินรวมของบริษัทลดลงและไม่ต้องตั้งสำรองจากการด้อยค่าของเงินลงทุนจำนวนดังกล่าว
ขณะที่ธุรกิจยังมีความเสี่ยงเรื่องความสามารถในการจัดเก็บหนี้ เนื่องจากวิกฤตอุทกภัยและวิกฤตเศรษฐกิจในกลุ่มประเทศยุโรปที่ยังไม่มีแผนการแก้ไขปัญหาได้อย่างชัดเจน
ด้านบริษัท อินโดรามา เวนเจอร์ส (IVL) มีกระแสข่าวว่าบริษัทจะประสบ ความสำเร็จในการซื้อกิจการ 1 แห่ง มูลค่ารวมกว่า 6,000 ล้านบาท ภายในปีนี้ ส่งผลให้มีแรงเก็งกำไรหุ้น IVL จนมีมูลค่าการซื้อขายสูงถึง 363 ล้านบาท และราคาหุ้นถีบตัวขึ้นสูงถึง 30 บาท ก่อนย่อมาปิดที่ 29.50 บาท บวก 0.25 บาท 
นายวิลเลียม เอ็ลล์วูด ไฮเน็ค แจ้งว่า วันที่ 28 ธ.ค. 2554 ได้ซื้อหุ้น IVL จำนวน 56,468 หุ้น ในราคาหุ้นละ 41.16 บาท